Gedagte vir die dag: Die hemel is vir almalFoto: Reint Dykema Een ding moet julle egter nie vergeet nie, geliefdes: vir die Here is een dag soos ’n duisend jaar en duisend jaar soos een dag. Die Here stel nie die vervulling van sy belofte uit nie, al dink party mense so. Nee, Hy is geduldig met julle, omdat Hy nie wil hê dat iemand verlore gaan nie: Hy wil hê dat almal hulle moet bekeer. (2 Petrus 3:8–9) Jesus verkoop nie huise in die hemel nie. Hy maak vir ons woonplek gereed sonder om huurgeld te vra. Wanneer Hy die skatte van geloof, hoop en liefde uitdeel, gee Hy dit verniet weg. Dit word nie opgeveil aan die hoogste bieder nie. Dit word ook nie afgemerk en op ’n uitverkoping uitgepak nie. Dis nie vir die eerste en vinnigste kopers om alles op te raap nie. Daar is genoeg vir almal – die stadiges, die oues en gestremdes, ook die ongeduldiges. Soveel van ons het die geskenk van verlossing aanvaar en kan nie wag om die volgende pakkie te kry en oop te maak nie – die ewige lewe, die rus en vrede in ons nuwe woning. Om nie van die wederkoms van Jesus te praat nie. Kan Hy nie maar kom en ons red uit ons aardse sukkelbestaan nie? wil ons weet. En met tipiese menslike selfsug dink ons al weer net aan onsself. Ons hardloop om eerste in die ry te staan, eerste ons geskenke te kry en vergeet van hulle wat nog nie aangekom het nie. Ons tydlose God wat dag en nag en seisoene geskep het, steur Hom nie aan die afbakening van minute, sekondes, dae, maande en jare nie. Hy het sy eie tyd en Hy is nie haastig nie. Hy wag geduldig vir almal wat Hy uitverkies het, om nader te kom – en dit is die hele mensdom. Het jy al jou pakkie gaan haal? Here, ek bid vandag dat almal betyds sal opdaag, almal wat U in liefde geroep het. Boeke deur Helena Hugo is nou beskikbaar by CUM Boeke Vir meer geestelike artikels besoek http://www.joydigitalmag.com